Aґафия Гафка Рамач

**Aґафия Гафка Рамач** (*17. юний 1931—†12. октобер 2017), ґлумица-аматер, длугорочна активна учашнїца у театралним живоце Руского Керестура, окреме у Аматерским руским театру/Руским народним театру (АРТ/РНТ) Дядя.

## Биоґрафия
Аґафия Рамач (дзивоцке презвиско Рац, Кренїцкого), народзена 17. юния 1931. року у Руским Керестуре. Оцец Янко и мац Ирина родз. Джуня. Аґафия мала ище два шестри, Марию и Мелану. Аґафия ище у младосци, медзи двома шветовима войнами, як шпивачка у тедишнїх хорох, була уключена до културного живота у Керестуре. Шпивац предлужела и у керестурским КПД Ґабор Костельник по Другей шветовей войни, а шейдзешатих рокох прешлого вику була активни член и тедишньго масовного и успишного Мишаного хору Дому култури Руски Керестур.

Аґафия Рац ше 1954. року одала за Йоакима Рамача. У малженстве мали сина Златимира и дзивку Зденку.

Аґафия Рамачова, Гафка, як ю волали и познали и аматере и Керестурци, охабела замерковани шлїд у театралним живоце Руского Керестура – як ґлумица, позарядово добра орґанизаторка и руководителька представох, та и як суфлерка. Була єдна зоз сновательох АРТ Дядя (з його двома сценами у Руским Керестуре и Новим Садзе), и на Сновательней схадзки Театра 1971. року була вибрана до першого Управного одбору АРТ Дядя, а член Управного одбору АРТ була ище у єдним мандату, од 1975. року. Од 1973. року Аґафия Рамач була и предсидателька Совиту сцени Руски Керестур, познєйше на вецей заводи була член спомнутого совиту сцени, як и других орґанох у АРТ, познєйше РНТ Дядя.

Як ґлумица, Гафка участвовала у дзешец театралних представох Керестурскей сцени АРТ Дядя, та и у його официйно першей представи *Фараонє* Олексия Коломийца, у режиї Дюри Папгаргая, а як ше познєйше указало, ґлумела праве у тих найвекших, найуспишнєйших и найнаградзованших проєктох тедишнього театра, як цо то *Ожалосцена фамилия*, *Остатня станїца*, *Ревизор*, *Опера за три ґроши*, *Подозрива особа*, *Спитованє и свадзба*… За свойо анґажованє, од АРТ/РНТ достала вецей награди и припознаня.

Аґафия Гафка Рамач умарла 12. октобра 2017. року, а похована є, 13. октобра спомнутого року на теметове у Руским Керестуре.

### Ґлумела у тих театралних фалатох

## Ґалерия

Файл:OŽALOSCENA FAMILIJA.jpg|алт=Колектив ґлумцох у фалаце Б. Нушича Ожалосцена фамели|Колектив ґлумцох у фалаце Б. Нушича *Ожалосцена фамели.* З лїва Юлиян Стрибер, Ана Рац, Гафка Рамач, за ню Владимир Бесерминї, Витомир Бодянєц, за нїм Янко Ґ. Рац, Ирина Олеяр и Микола Скубан.
Файл:Ucasnjiki u FARAONOH.jpg|алт=Колектив ґлумцох у фалаце Олексия Коломийца Фараони. |Колектив ґлумцох у фалаце Олексия Коломийца *Фараони.* Афка Рамач шедзи перша з лїва.
Файл:ЖЕНЇДБА 1969 r.jpg|алт=Ґлумци у фалаце  М. В. Ґоґоля Женїдба.|Ґлумци у фалаце  М. В. Ґоґоля *Женїдба*. Афка Рамач стої друга з права.


## Литература
* Дюра Латяк: „Аґафия Гафка Рамач,ґлумица-аматер, длугорочна активна учашнїца у театралним живоце Руского Керестураˮ  - *50 роки Драмского меморияла Петра Ризнича Дядї,* Завод за  културу войводянских Руснацох, НВУ Руске слово и Дом култури Руски Керестур, Нови Сад, 2018, бок 179.
* Тамаш, др Юлиян, „Руски театер Дядяˮ, *Руски Керестур, лїтопис и история (1745-1991)*, Месна заєднїца Руски Керестур, 1992,  бок 423.

## Вонкашнї вязи
* ''Златни часи руского драмского аматеризма'' - Аґафия Рамач и Ана Рац, ТВ Нови Сад.

Катеґория:Руснаци у Сербиї
Катеґория:Керестурци
Катеґория:Ґлумци
Катеґория:17. юний
Катеґория:Народзени 1931
Катеґория:12. октобер
Катеґория:Умарли 2017